EELNÕU

21.05.2025

VÄLISMINISTER

MÄÄRUS

**Euroopa Liidu Kohtu eelotsusemenetluste ja Eesti suhtes algatatud rikkumismenetluste andmekogu põhimäärus**

Määrus kehtestatakse välissuhtlemisseaduse § 9 lõike 14 punkti 4 alusel.

**1. peatükk**

**Üldsätted**

**§ 1. Andmekogu**

(1) Andmekogu ametlik nimetus on „Euroopa Liidu Kohtu eelotsusemenetluste ja Eesti suhtes algatatud rikkumismenetluste andmekogu*“* (edaspidi *andmekogu*).

(2) Andmekogu ametlik lühend on EELO.

(3) Andmekogu peetakse eesti keeles.

**§ 2. Andmekogu pidamise eesmärk**

Andmekogu pidamise eesmärk on hallata Euroopa Liidu Kohtu eelotsusemenetluste kohta saadetud informatsiooni, jälgida menetluste käiku ning teavitada sellest asjaomaseid ametiasutusi. Samuti hallatakse andmekogus teavet Euroopa Komisjoni algatatud rikkumismenetluste kohta.

**§ 3. Andmekogu vastutav töötleja**

Andmekogu vastutav töötleja avaliku teabe seaduse tähenduses on Välisministeerium.

**2. peatükk**

**Andmekogu ülesehitus**

**§ 4.** **Andmekogu pidamine**

Andmekogu peetakse digitaalselt ühetasandilise infotehnoloogilise andmekoguna.

**§ 5. Andmekogu andmed**

Andmekogusse kannete tegemise aluseks on Euroopa Liidu Kohtu elektroonilise rakenduse e-Curia kaudu saabuv teave, Euroopa Komisjonilt ja Eesti ametiasutustelt laekuv elektrooniline informatsioon.

**§ 6. Andmekogusse eelotsuse kohta kantavad andmed**

(1) Andmekogusse kantakse eelotsuse kohta järgmised põhiandmed (nende olemasolul):

1) kohtuasja number;

2) kirja number;

3) kirja sissetuleku kuupäev;

4) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

5) kohtuasja nimetus;

6) menetluse liik;

7) eelotsusetaotluse esitanud kohtu riik;

8) vastutava ministeeriumi ja ameti seisukoha esitamise tähtaeg;

9) Eesti seisukoha esitamise tähtaeg;

10) menetluse hetkeseis;

11) menetluse staadium;

12) dokumendifailid;

13) vastutav ministeerium ja amet;

14) märge Eesti sekkumise kohta;

15) vastutava ministeeriumi ja ameti seisukoht, Vabariigi Valitsuse istungile või Euroopa Liidu koordinatsioonikogule (edaspidi KOK) esitatud materjalid;

16) kommentaar;

17) märksõnad;

18) õiguslik alus.

(2) Kirjalike märkuste staadiumis kantakse eelotsuse menetluse käigu kohta andmekogusse järgmised andmed (nende olemasolul):

1) kirja number;

2) kirja sissetuleku kuupäev;

3) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

4) dokumendifailid;

5) vastutava ministeeriumi ja ameti seisukoha esitamise tähtaeg;

6) Eesti seisukoha esitamise tähtaeg;

7) kommentaar.

(3) Suulise istungi toimumise teate puhul kantakse eelotsuse menetluse käigu kohta andmekogusse järgmised andmed (nende olemasolul):

1) kirja number;

2) kirja sissetuleku kuupäev;

3) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

4) dokumendifailid;

5) kommentaar.

(4) Kohtujuristi ettepaneku staadiumis kantakse eelotsuse menetluse käigu kohta andmekogusse järgmised andmed (nende olemasolul):

1) kirja number;

2) kirja sissetuleku kuupäev;

3) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

4) dokumendifailid;

5) kommentaar.

(5) Kohtu määruse või otsuse puhul kantakse eelotsuse menetluse käigu kohta andmekogusse järgmised andmed (nende olemasolul):

1) kirja number;

2) kirja sissetuleku kuupäev;

3) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

4) dokumendifailid;

5) kommentaar.

(6) Dokumentide kohtule esitamise staadiumis kantakse eelotsuse menetluse käigu kohta andmekogusse järgmised andmed (nende olemasolul):

1) kirja number;

2) kirja kuupäev;

3) piirangumärge (piirangu kehtivuse alguse ja lõppemise aeg, piirangu alus, piirangu kehtestaja);

4) dokumendifailid.

**§ 7. Andmekogusse Eesti suhtes algatatud rikkumismenetluse kohta kantavad andmed**

(1) Andmekogusse kantakse Eesti suhtes algatatud rikkumismenetluse kohta järgmised põhiandmed (nende olemasolul):

1) rikkumise number;

2) rikkumise iseloom;

3) direktiivi, määruse, otsuse või muu alusdokumendi info;

4) vastutav ministeerium ja amet;

5) rikkumismenetluse staadium.

(2) Ametliku kirja staadiumis kantakse rikkumismenetluse käigu kohta andmekogusse järgmised andmed (nende olemasolul):

1) dokumendifailid;

2) Euroopa Komisjoni kirja kuupäev;

3) Euroopa Komisjoni kirja number;

4) kirja saabumise kuupäev;

5) saabunud kirja number;

6) Euroopa Komisjonile vastamise tähtaeg;

7) vastutava ministeeriumi ja ameti seisukoha esitamise tähtaeg;

8) vastutava ministeeriumi ja ameti seisukoht;

9) Vabariigi Valitsuse istungile või KOKi esitatud materjalid;

10) Euroopa Komisjonile saadetud vastuskiri (kirja number, saatmise kuupäev, dokumendifailid);

11) Euroopa Komisjoni vastus;

12) märkused.

(3) Põhjendatud arvamuse staadiumis kantakse rikkumismenetluse käigu kohta andmekogusse järgmised andmed (nende olemasolul):

1) dokumendifailid;

2) Euroopa Komisjoni kirja kuupäev;

3) Euroopa Komisjoni kirja number;

4) kirja saabumise kuupäev;

5) saabunud kirja number;

6) Euroopa Komisjonile vastamise tähtaeg;

7) vastutava ministeeriumi ja ameti seisukoha esitamise tähtaeg;

8) vastutava ministeeriumi ja ameti seisukoht;

9) Vabariigi Valitsuse istungile või KOKi esitatud materjalid;

10) Euroopa Komisjonile saadetud vastuskiri (kirja number, saatmise kuupäev, dokumendifailid);

11) Euroopa Komisjoni vastus;

12) märkused;

13) Euroopa Komisjoni otsus.

(4) Kohtu staadiumis kantakse rikkumismenetluse käigu kohta andmekogusse järgmised andmed (nende olemasolul):

1) kohtuasja number;

2) dokumendifailid;

3) Euroopa Kohtus hagi registreerimise kuupäev;

4) Euroopa Kohtu kirja saabumise kuupäev;

5) saabunud kirja number;

6) Euroopa Kohtule vastamise tähtaeg;

7) vastutava ministeeriumi ja ameti seisukoha esitamise tähtaeg;

8) vastutava ministeeriumi ja ameti seisukoht;

9) Vabariigi Valitsuse istungile või KOKi esitatud materjalid;

10) vastus hagile (kirja number, saatmise kuupäev, dokumendifailid);

11) repliik, vasturepliik ja suuline istung (kirja number, saabumise või saatmise kuupäev, dokumendifailid);

12) märkused;

13) kohtuotsus (kirja number, kuupäev, dokumendifailid).

(5) Rikkumismenetluse lõpetamisel kantakse andmekogusse Euroopa Komisjoni otsus rikkumismenetluse lõpetamise kohta (kuupäev).

**3. peatükk**

**Andmete kandmine andmekogusse, juurdepääs andmetele ja andmete väljastamine**

**§ 8. Andmete andmekogusse kandmine ja andmete õigsus**

(1) Andmekogusse kannab uusi andmeid ja vastutab muudatuste sisestamise eest andmekogu vastutav töötleja.

(2) Kui andmekogusse kantud andmed muutuvad, teeb andmekogu vastutav töötleja andmekogus asjakohase muudatuse.

(3) Andmekogusse kantud andmete õigsuse eest vastutab andmekogu vastutav töötleja oma pädevuse piires.

**§ 9. Juurdepääs andmekogusse kantud andmetele**

(1) Andmekogu sisaldab avalikke ja asutusesiseseks kasutamiseks tunnistatud andmeid.

(2) Andmekogule on juurdepääs asjaomaste ametiasutuste teenistujatel, kes saavad tutvuda oma vastutusalas olevate eelotsuse- ja rikkumismenetluste andmetega ning sisestada vastuseid andmekogu eelotsusemenetluste ossa. Vastutava töötleja ning andmekaitse järelevalveasutuse selleks volitatud isikutel on andmetele juurdepääs teenistusülesannete täitmiseks vajalikus ulatuses, samuti on juurdepääs andmekogu arendaval või hooldaval isikul tööülesannete täitmiseks vajalikus ulatuses.

(3) Andmekogu kasutaja kohta hoitakse andmekogus järgmisi andmeid:

1) nimi;

2) isikukood;

3) kontaktandmed.

**§ 10. Andmekogus sisalduvate andmete ja nende alusdokumentide säilitamine**

Andmekogus olevaid andmeid säilitatakse alaliselt. Andmekogusse kantud andmete alusdokumente säilitatakse kooskõlas välisministri kinnitatud „Välisministeeriumi dokumentide loetelus“ sarjadele kehtestatud säilitustähtaegadega, mille lõppemise järel otsustatakse nende hävitamine.

**§ 11. Toimingute logimine**

(1) Andmekogus tehtavad toimingud logitakse.

(2) Vastutav töötleja säilitab järgmised logiandmed:

1) toimingu tegija tuvastamist võimaldavad andmed;

2) toimingu tegemise kuupäev ja kellaaeg;

3) toimingu liik.

(3) Logiandmeid säilitatakse vähemalt üks aasta, kuid mitte kauem kui kaks aastat toimingu tegemisest arvates.

**§ 12. Andmekogusse kantavate andmete õiguslik tähendus**

Andmekogusse kantud andmetel on informatiivne tähendus.

**4. peatükk**

**Turvalisus ja järelevalve**

**§ 13. Andmete turvalisus**

Andmekogu turvaklass on K1T1S2, andmekogu turbeaste on keskmine (M) ning kaitsetarve suur (S).

**§ 14. Järelevalve**

(1) Andmekogu pidamise seaduslikkuse järele valvavad Riigi Infosüsteemi Amet, Andmekaitse Inspektsioon ja vastutava töötleja teenistujad oma pädevuse piires.

(2) Andmekogu pidamise järele valvama volitatud isikul on õigus tutvuda andmekogusse kantud andmete ja nende alusdokumentidega, siseneda ruumidesse, kus andmeid töödeldakse või kus paiknevad töötlemiseks kasutatavad seadmed, ning saada vastutavalt töötlejalt teavet andmete väljastamise ja kasutamise kohta.

(3) Andmekogu pidamisel tekkinud puuduste ilmnemisel on vastutav töötleja kohustatud kõrvaldama järelevalvet teinud isikute ettekirjutustes kajastatud põhjendatud puudused.

**5. peatükk**

**Rahastamine ja tegevuse lõpetamine**

**§ 15. Andmekogu rahastamine**

Andmekogu pidamist rahastatakse Välisministeeriumile riigieelarvest selleks otstarbeks eraldatavatest vahenditest.

**§ 16. Andmekogu tegevuse lõpetamine**

Andmekogu tegevus lõpetatakse ja lõpetamine registreeritakse Vabariigi Valitsuse 28. veebruari 2008. a määruse nr 58 „Riigi infosüsteemi haldussüsteem“ kohaselt.

**6. peatükk**

**Rakendussätted**

**§ 17. Varasemate õigusaktide kehtetuks tunnistamine**

Välisministri 6. novembri 2009. a määrus nr 20 „Euroopa Kohtu eelotsusemenetluste ja Eesti suhtes algatatud rikkumismenetluste andmekogu asutamine ning andmekogu põhimäärus“ tunnistatakse kehtetuks.

**§ 18. Määruse jõustumine**

Määrus jõustub 1. oktoobril 2025. a.

Margus Tsahkna

Välisminister Jonatan Vseviov

Kantsler